ועדת החינוך, התרבות והספורט, כנסת 23, פרוטוקול מספר 74, 2020-10-12 09:20

רם שפע: שלום לכולם, שלום לכל חברי הכנסת, שלום לצוות של הכנסת, לצוות של הוועדה.

רם שפע: חזרנו מהפגרה.

רם שפע: מקווה שכולכם וכולנו שורדים את התקופה הלא פשוטה הזאת, חוזרים לשגרה בתקופה מאוד מאוד מאוד קריטית למערכת החינוך ובהקשר של הוועדה.

רם שפע: אני אגיד משהו על הדיון המקדמי הקצר הזה.

רם שפע: התכנסנו פה היום להצבעה טכנית על דיון שכבר ניהלנו לפני מעל חודש, פשוט לא הצבענו שם ולכן היינו צריכים לפתוח את הבוקר הזה בהצבעה על הקמת ועדת משנה לחינוך דתי, התחדשות וזהות יהודית.

רם שפע: אני מבין שככה זה פוליטיקה, אבל לצערי יש כל מיני ניסיונות לעשות סיבוב על האירוע הזה, יש אנשים שקצת נלחצים מהוועדה הזאת.

רם שפע: סדר-היום של הוועדה עוסק בהכנה למערכת ההשכלה הגבוהה בשעה 9:30, ובשעה 11:00 דיון משמעותי על חזרה לגנים, למערכת החינוך – אני כמובן אתייחס לזה אחר כך בהרחבה – ולא בחינוך הדתי.

רם שפע: מעבר לזה, אני חושב שאנשים שמכירים את תהלה ואותי צריכים להבין שהרעיון של הוועדה הוא דווקא להתעמק, לא בהדתה ובטח לא להגביר אותה אלא לחשוב קצת מחוץ לקופסה ולראות את כל מערכת החינוך בישראל, גם החינוך הדתי, איך אפשר לעשות גם בתוכו שינויים שיותר מתאימים בעיניי לכלל החברה הישראלית, אז מי שהתבלבל, אני חושב שחבל.

רם שפע: זה רק בפתיחה, תכף נצביע.

רם שפע: תהלה, אם את רוצה להגיד משהו כיושבת-ראש ועדת המשנה, ונצביע.

תהלה פרידמן: האמת שכבר עשינו את כל הדיון השלם אז לא נבזבז לוועדה את הזמן, רק להגיד שקראתי ברשת ככה חששות קצת מכיוון הפורום החילוני, אז אני רוצה להגיד שלפחות הכוונות שלי הן ממש הפוכות.

תהלה פרידמן: הכוונה שלי היא לבדוק, מעבר לסוגיות שקשורות בחינוך החרדי, איך מעודדים את החינוך הממלכתי חרדי של הורים שרוצים לתת לימודי ליבה לילדים, והדבר הזה נחסם על ידי הממשלה הקודמת.

מאיר כהן: בממלכתי החרדים חייבים לתת ליבה.

תהלה פרידמן: בוודאי, אבל אני אומרת, הגדילה של תת הזרם הזה נחסמה.

תהלה פרידמן: אתה זוכר ששי התחיל את זה ושמו לזה ברקסים.

תהלה פרידמן: זה דבר שראוי לעודד אותו, לטעמי, וגם שאלות איך מתאימים את לימודי היהדות בחינוך הממלכתי לאופי של החינוך הממלכתי ודווקא לא מאפשרים דברים, מה שמתקרא הדתה, ככה שנראה לי שהחששות הם לא מוצדקים ואף הפוכים.

רם שפע: הבהרה חשובה.

רם שפע: בבקשה, ווליד טאהא, בקצרה.

וליד טאהא: תודה, היושב-ראש.

וליד טאהא: דרך אגב, בחינוך הערבי יש פחות קונפליקט בין הדתי לממלכתי, ואך טבעי היה שהוועדה הזאת תבחר ועדת משנה לטיפול בסוגיות הבוערות מאוד של החינוך הערבי.

וליד טאהא: אני פניתי אליך בנדון, זה אמור להיות דבר מובן מאליו.

וליד טאהא: החרדים במדינת ישראל הם 20% מהאוכלוסייה, והערבים במדינת ישראל הם 20% מתושבי המדינה.

וליד טאהא: החינוך הערבי סובל מבעיות רבות מאוד, כולכם כבר מכירים אותן, שמחייבות טיפול עקבי כמעט יומיומי וצריכים המון מאמץ כדי לסגור פערים.

וליד טאהא: אז באותה מידה אני באמת דורש, אני דורש באופן רשמי להקים ועדת משנה לטיפול בחינוך הערבי.

וליד טאהא: תודה.

רם שפע: תודה רבה.

רם שפע: כמו שכתבתי לך גם בהודעה, בהחלט בוא נדבר על זה, זה משמעותי מאוד מבחינתי.

רם שפע: יוראי, בבקשה, אחרון הדוברים כי אנחנו ממש עושים פה הצבעה טכנית, הדיון כבר התקיים.

יוראי להב-הרצנו: פשוט בעקבות ההתבטאות הראשונית שלך חשוב לי להבהיר.

יוראי להב-הרצנו: אני חושב שבמצב העניינים היום במדינת ישראל, הדבר הראשון על סדר-יומה של ועדת החינוך – בהינתן הכאוס שיש במערכת החינוך, העובדה שלא ברור מה הולך לקרות באקדמיה, שזה הדיון הבא, 1.8 מיליון ילדים כלואים בתוך זומים שספק אם מתפקדים וספק אם לא – תמוה בעיניי שהדבר הראשון שאתה מוצא לשים על סדר-יומה של הוועדה בישיבתה הראשונה אחרי הפגרה זה לאשר ועדה שעוסקת באיך החינוך היהודי צריך להיות במערכת החינוך הממלכתית.

יוראי להב-הרצנו: אני חושב שאף אחד לא מפקפק ברצונותיה או בכנות כוונותיה של חברת הכנסת תהלה פרידמן ואני משוכנע שתת הוועדה בראשותה תקיים את הדיונים בצורה מאוזנת.

יוראי להב-הרצנו: יחד עם זאת, אני חושב שיש דברים הרבה יותר אקוטיים וחיוניים ובוערים על סדר-יומה של מערכת החינוך בישראל.

תהלה פרידמן: נראה לי שאין על זה מחלוקת.

רם שפע: אני אתקדם מכיוון שברור לך שגם אנחנו לא חושבים את זה.

רם שפע: קיימנו דיון בפעם שעברה, שכחנו לקיים עליו הצבעה, דחינו כמה פעמים את ההצבעה.

רם שפע: זה עניין טכני, אנחנו מסיימים את זה וממשיכים לדברים הקריטיים.

רם שפע: מי בעד הקמת ועדת משנה לחינוך דתי, התחדשות וזהות יהודית?

רם שפע: מי נגד?

רם שפע: מי נמנע?

רם שפע: בעד – 4

רם שפע: נמנעים – אין

רם שפע: ההצעה התקבלה והוקמה ועדה רשמית אחרי הדיון הקודם שעשינו.

רם שפע: חברים, שמנו את זה מאחורינו.

רם שפע: תודה רבה, הישיבה נעולה.